ai4bharat/Pralekha huggingface dataset:
விவசாயத்துறை அமைச்சகம்
காரீஃப் பருவத்தில் பயிர் விளைச்சலை அதிகபட்சமானதாக்கும் வகையில் சிறந்த நடைமுறைகளைக் கடைபிடிக்குமாறு விவசாயிகளிடம் மத்திய வேளாண்மை மற்றும் விவசாயிகள் நல்வாழ்வு அமைச்சர் திரு நரேந்திர சிங் தோமர் வேண்டுகோள்.
மத்திய வேளாண்மை மற்றும் விவசாயிகள் நல்வாழ்வு அமைச்சர் திரு. நரேந்திர சிங் தோமர் விவசாயத்தை லாபம் தரும் நடவடிக்கையாக மாற்றுவதற்கு விவசாயம் செய்யும் நிலத்தின் தன்மையை கவனத்தில் கொண்டு பல்வேறு வகையான பயிர்களைப் பயிரிட வேண்டும் என்று விவசாயிகளிடம் கேட்டுக் கொண்டுள்ளார். நாட்டில் உள்ள விவசாயிகளுக்கு திரு தோமர் எழுதி உள்ள கடிதத்தில் நாட்டின் பெரும்பான்மையான பகுதிகளில் பருவமழை தொடங்கி உள்ளதாகவும் பல பகுதிகளில் விதைப்பு நிறைவடைந்துள்ளதாகவும் சில பகுதிகளில் வேளாண்பணிகள் தொடர்ந்து நடைபெற்று வருவதாகவும் தெரிவித்தார். மேலும் உற்பத்தியை அதிகபட்சமானதாக்கும் வகையில் சிறந்த வேளாண் நடைமுறைகளைக் கடைபிடிக்க வேண்டும் என்றும் தனது கடிதத்தில் திரு தோமர் விவசாயிகளுக்கு அறிவுரை கூறியுள்ளார்.
ஊரடங்கு என்ற நெருக்கடியான காலகட்டம் தொழிற்சாலைகளையும், வர்த்தகத்தையும் பெரிதும் பாதித்திருந்த போதிலும், நாட்டில் உள்ள விவசாயிகள் தங்களது விவசாயப்பணிகளை அர்ப்பணிப்புடனும், பொறுப்புடனும் மேற்கொண்டதற்குப் பாராட்டுகளைத் தெரிவித்த மத்திய வேளாண் மற்றும் விவசாயிகள் நல்வாழ்வு அமைச்சர் கடந்த 3 மாதங்களில் பிரதம மந்திரி திரு நரேந்திர மோடியின் தலைமையின் கீழ் நாடு கொரோனா வைரஸ் நெருக்கடியைத் மிகத் திறம்பட சமாளித்து வருவதாக குறிப்பிட்டார். எந்தவிதமான தடையும் இன்றி ரபி பருவப்பயிர்கள் அறுவடை செய்யப்பட்டு விற்பனைப் பணிகளும் நிறைவடைந்துள்ளன. வேளாண் உற்பத்தி என்பது நாட்டின் பொருளாதாரத்தின் ஆதாரமாக உள்ளது.
காரிஃப் பருவத்தின் முதன்மைப் பயிரான நெல்லை விளைவிக்கும் மிகச் சிறந்த முறைகள், களைகள் கட்டுப்பாடு, உயிர்பூச்சிக்கொல்லிகளைப் பயன்படுத்துதல், இயற்கை உரங்கள் மற்றும் மண்புழு உரம், பயிரிடுதலில் மேடு பள்ள முறை, தானிய விதைகளை ரிசோபியம் பாக்டீரியாவுடன் கலத்தல், பொட்டாஷ் மற்றும் பாஸ்பரஸ் உரங்களோடு நைட்ரஜன் உரங்களை சமச்சீரான முறையில் பயன்படுத்துதல், இதற்கு மண்வள அட்டையைப் பயன்படுத்துதல் மற்றும் சிறந்த நீர்ப்பாசன முறைகள் ஆகியவற்றைக் கடைபிடித்தல் எனப் பல்வேறு வகையான சிறந்த வேளாண் நடைமுறைகளைப் பயன்படுத்துமாறு அமைச்சர் திரு தோமர் விவசாயிகளைக் கேட்டுக் கொண்டார். மேலும் அவர் தனது கடிதத்தில் நாட்டின் பல்வேறு பகுதிகளினுடைய தேவைகளைப் பூர்த்தி செய்வது குறித்தும் விரிவாக குறிப்பிட்டுள்ளார்.
(Visitor Counter : 180
இளைஞர் நலன் மற்றும் விளையாட்டு அமைச்சகம்
உலகத்தரம் வாய்ந்த பயிற்சி மையங்கள் நாடு முழுவதும் அமைக்கப்படும்- மத்திய விளையாட்டுத்துறை அமைச்சர் திரு கிரண் ரிஜிஜூ
பஞ்சாப் மாநிலம் சிராக்பூரில் அமைக்கப்பட்டுள்ள இந்திய விளையாட்டு மையத்தை மத்திய இளைஞர் நலன் மற்றும் விளையாட்டுத் துறை அமைச்சர் திரு கிரன் ரிஜிஜு காணொலி வாயிலாகத் தொடங்கி வைத்தார். வட இந்தியாவில் உள்ள முக்கிய இந்திய விளையாட்டு மையங்களுள் இந்த புதிய மையமும் இடம்பெற்றுள்ளது.
நிகழ்ச்சியில் பேசிய மத்திய அமைச்சர், "இந்தியாவின் நிலப்பரப்பில் ஜம்மு காஷ்மீர் மற்றும் லே-விலிருந்து இமாச்சலப் பிரதேசம் வரையிலான அதிக பகுதிகளை உள்ளடக்கிய வட இந்தியாவை மேம்படுத்தும் வகையிலும் உலகத் தரம் வாய்ந்த விளையாட்டு மையங்களைத் தொடங்கும் நோக்கத்தோடும் நாம் செயல்பட்டு வருகிறோம். இந்தியாவின் எதிர்காலமான விளையாட்டு வீரர்களின் நலனைக் கருத்தில் கொண்டும், இந்த முயற்சிகள் மேற்கொள்ளப்பட்டு வருகின்றன", என்று தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1669477
பாதுகாப்பு அமைச்சகம்
கோப் இந்தியா 2023 பயிற்சி
இந்திய விமானப்படை, அமெரிக்க விமானப்படை இடையேயான கோப் இந்தியா 2023 எனும் இருதரப்பு பயிற்சி அர்ஜன்சிங் , கலைக்குண்டா, ஆக்ரா ஆகிய இடங்களில் உள்ள விமானப்படை தளங்களில் நடைபெற்றது. இந்தப் பயிற்சி இருநாடுகளின் விமானப் படைகளுக்கிடையே பரஸ்பர புரிதலை அதிகரிப்பதையும் தங்களின் சிறந்த நடைமுறைகளை பகிர்ந்துகொள்வதையும், நோக்கமாகக் கொண்டது.
இந்தப் பயிற்சியின் முதல் கட்டம் இன்று தொடங்கியது. இந்தப்பயிற்சியில் பார்வையாளராக ஜப்பான் வான்வழி தற்காப்புப் படையைச் சேர்ந்த வீரர்களும் பங்கேற்கின்றனர்.
சமூக நிதி மற்றும் அதிகாரமளித்தல் அமைச்சகம்
ஷெட்யூல்டு வகுப்பு, பழங்குடியின, இதர பிற்படுத்தப்பட்டமாணவர்களுக்கான விடுதி வசதிகள்
மத்திய சமூக நீதி மற்றும் அதிகாரமளிப்புத்தல் துறை அமைச்சகம் ஷெட்யூல்டு வகுப்பு, பழங்குடியின, இதர பிற்படுத்தப்பட்ட மாணவர்களுக்கான விடுதிகளை பல்வேறு திட்டங்கள் மூலம் கட்டி வருகிறது.
இதர பிற்படுத்தப்பட்ட மாணவ, மாணவிகளுக்கான விடுதிகளை பிஎம் – யாஸஸ்வி, பிஎம் அஜய் உள்ளிட்ட திட்டங்கள் மூலம் மத்திய அரசு நிறைவேற்றி வருகிறது. இந்த திட்டத்தின் கீழ் மாநில / யூனியன் பிரதேச அரசுகள், மத்திய கல்வி அமைச்சகத்தின் தேசிய கல்வி நிறுவன தரவரிசை அமைப்பு ஆகியவை நிதியுதவியை வழங்கி வருகின்றன. இந்த தகவலை மத்திய சமூக நீதி மற்றும் அதிகாரமளிப்புத்துறை இணையமைச்சர் திரு. ஏ. நாராயணசாமி மக்களவையில் எழுத்துப் பூர்வமாக தெரிவித்துள்ளார்.
பிரதமர் அலுவலகம்
ஏழு புதிய பாதுகாப்பு நிறுவனங்களை நாட்டுக்கு அர்ப்பணிக்கும் நிகழ்வில் அக்டோபர் 15 அன்று பிரதமர் காணொலி மூலம் உரையாற்றுகிறார்
விஜயதசமி நன்னாளன்று  மதியம் 12.10 மணிக்கு, ஏழு புதிய பாதுகாப்பு நிறுவனங்களை நாட்டுக்கு அர்ப்பணிப்பதற்காக பாதுகாப்பு அமைச்சகத்தால் ஏற்பாடு செய்யப்படும் நிகழ்ச்சியில் பிரதமர் திரு நரேந்திர மோடி காணொலி மூலம் உரையாற்றுகிறார்
பாதுகாப்பு அமைச்சர், பாதுகாப்பு இணை அமைச்சர் மற்றும் பாதுகாப்பு தொழிலை சேர்ந்த சங்கங்களின் பிரதிநிதிகள் இந்நிகழ்ச்சியில் கலந்து கொள்வார்கள்.
7 புதிய நிறுவனங்களை பற்றி:
நாட்டின் பாதுகாப்பு தளவாடங்கள் தயாரிப்பில் தற்சார்பை மேம்படுத்துவதற்கான நடவடிக்கையாக, அரசுத் துறையிலிருக்கும் ஆயுதத் தொழிற்சாலை வாரியத்தை 100 சதவீதம் அரசுக்குச் சொந்தமான ஏழு நிறுவனங்களாக மாற்ற அரசு முடிவு செய்துள்ளது. மேம்பட்ட செயல்பாட்டு தன்னாட்சி, செயல்திறன், புதிய வளர்ச்சி சாத்தியக்கூறுகள் மற்றும் புதுமைகளை இந்த நடவடிக்கை உருவாக்கும்.
நிறுவப்பட்டுள்ள ஏழு புதிய பாதுகாப்பு நிறுவனங்கள் வருமாறு: முனிஷன்ஸ் இந்தியா லிமிடெட்; ஆர்மர்ட் வெஹிகல்ஸ் நிகம் லிமிடெட்; அட்வான்ஸ்ட் வெப்பன்ஸ் மற்றும் எகியுப்மென்ட் இந்தியா லிமிடெட்; ட்ரூப் கம்ஃபோர்ட்ஸ் லிமிடெட்; யந்த்ரா இந்தியா லிமிடெட்; இந்தியா ஆப்டெல் லிமிடெட்; மற்றும் கிளைடர்ஸ் இந்தியா லிமிடெட்.
நித்தி ஆயோக்
இந்தியாவில் முதல் முறையாக ‘கிளவுட் ’ புதுமை மையம்: நிதி ஆயோக் மற்றும் அமேசான் வெப் சர்வீஸஸ் தொடக்கம்
சமூகத்தில் சவால்களாக உள்ள பிரச்னைகளை, டிஜிட்டல் புதுமைகள் மூலம் தீர்க்க, முன்னணி தொழில்நுட்பமான ‘கிளவுட் புதுமை மையத்தை’ அமேசான் வெப் சர்வீஸ் நிறுவனத்துடன் இணைந்து இந்தியாவில் முதல் முறையாக அமைப்பதை நிதி ஆயோக் இன்று அறிவித்தது.
அமேசான் வெப் சர்வீஸின், உலகளாவிய சிஐசி திட்டத்தின் ஒரு பகுதிதான், கிளவுட் புதுமை மையம். அரசு அமைப்புகள், என்ஜிஓக்கள், கல்வி நிறுவனங்கள் ஆகியவை ஒன்றிணைந்து சவால்களுக்கு தீர்வு காணவும், புதிய சிந்தனைகள், கருத்துக்களை பரிசோதிக்கவும், அமேசான் வெப் சர்வீஸ் தொழில்நுட்ப நிபுணத்துவத்தை பெறவும், இந்த கிளவுட் புதுமை மையம் வாய்ப்பளிக்கிறது.
அமேசான் வெப் சர்வீஸ் நிறுவனத்தின் சர்வதேச விற்பனை பிரிவு துணைத் தலைவர் திரு மேக்ஸ் பீட்டர்சன் கூறுகையில், ‘‘பிரச்னைகளுக்கு விரைவில் தீர்வு காணவும், பொதுச் சேவைகளை மக்களுக்கு அளிக்கவும், உலகம் மழுவதும் பொதுத்துறை நிறுவனங்கள், கிளவுட் தொழில்நுட்பம் பயன்படுத்துவதை நாங்கள் பார்க்கிறோம். பொதுத்துறை நிறுவனங்களின் கண்டுபிடிப்புகளுக்கு, எங்களின் கிளவுட் புதுமை மையம் வினையூக்கியாக செயல்படுகிறது’’ என்றார்.
அடல் புதுமை திட்ட இயக்குனர் திரு ரமணன் கூறுகையில், ‘‘அமேசான் வெப் சர்வீஸூடன் இணைந்து செயல்படுவதில், நாங்கள் மகிழ்ச்சியடைகிறோம். செயற்கை நுண்ணறிவு, ரோபோடிக்ஸ், பிளாக் செயின் போன்ற வளர்ந்து வரும் தொழில்நுட்பங்களை இந்தியாவில் ஊக்குவிப்பதற்கு, சிஐசி உதவியாக இருக்கும்’’ என்றார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1665845
-----
(Visitor Counter : 171
எரிசக்தி அமைச்சகம்
எரிசக்தி துறையில் முக்கிய நிவாரண நடவடிக்கைகளுக்கு மத்திய எரிசக்தித் துறை அமைச்சர் அனுமதி
பொது முடக்கத்தின் போது 24 மணி நேர மின்சார விநியோகத்துக்கு மத்திய எரிசக்தி அமைச்சகம் உறுதி
உத்தரவாதக் கட்டணம் 50 சதவீதமாகக் குறைக்கப்படும்
மின் உற்பத்தி நிறுவனங்கள் மற்றும் உரிமதாரர்களுக்கு விநியோக நிறுவனங்கள் 3 மாத காலத்துக்கு கட்டணம் செலுத்த வேண்டியதில்லை
கொவிட் -19 பரவலைத் தடுக்க பொது முடக்கம் பிறப்பிக்கப்பட்டுள்ள போதிலும், அனைத்து வீடுகளுக்கும், நிறுவனங்களுக்கும் ஒளி வழங்கிட, மின்சார உற்பத்தி, மின் செல்லுத்துகை , விநியோகம், அமைப்புமுறை இயக்கம் என எரிசக்தி துறையின் அனைத்துப்பிரிவுப் பணியாளர்களும் , 24 மணி நேரமும் பணியாற்றி வருகின்றனர். இந்த நெருக்கடியான நிலையில், அனைத்து வாடிக்கையாளர்களுக்கும் 24 மணி நேரமும் மின்சாரம் வழங்க எரிசக்தி அமைச்சகம் உறுதி பூண்டுள்ளதாக மத்திய எரிசக்தித் துறை அமைச்சர் திரு.ஆர்.கே.சிங் கூறியுள்ளார்.
சுமார் 70 சதவீத மின்சார உற்பத்தி, நிலக்கரி சார்ந்த மின் உற்பத்தி நிலையங்களால் நடைபெற்று வருகிறது. உள்நாட்டு நிலக்கரி நிறுவனங்களிடம் இருந்து ரயில்வே மூலம் ,தொடர்ச்சியான நிலக்கரி விநியோகத்தைப் பராமரிக்க, எரிசக்தி அமைச்சகம், நிலக்கரி மற்றும் ரயில்வே அமைச்சகங்களுடன் தொடர்பில் உள்ளது.
பொது முடக்கம் காரணமாக, மின் நுகர்வோர் தங்களது மின் கட்டணத்தை விநியோக நிறுவனங்களுக்கு செலுத்த முடியாத சூழல் நிலவுகிறது. இதனால், விநியோக நிறுவனங்கள் பணம் பெறும் நிலை பாதிக்கப்பட்டு, உற்பத்தி மற்றும் செலுத்துகை நிறுவனங்களுக்கு பணம் செலுத்த இயலாத நிலை உருவாகிறது. இந்த நிலையில், மத்திய எரிசக்தி துறை அமைச்சர் திரு.ஆர்.கே.சிங், எரிசக்தி துறை முக்கியமான நிவாரண நடவடிக்கைகளை மேற்கொள்ள அனுமதி வழங்கியுள்ளார். விநியோக நிறுவனங்களின் நிலையை மேம்படுத்த பின்வரும் முடிவுகள் எடுக்கப்பட்டுள்ளன.
- மின் உற்பத்தி, செலுத்துகை நிறுவனங்களுக்கு மின் விநியோக நிறுவனங்கள் பெருமளவுக்கு பண பாக்கி வைத்துள்ள போதிலும், பொதுத்துறை மின் உற்பத்தி , செலுத்துகை நிறுவனங்கள். மின்சார விநியோகத்தை தொடர்ந்து வழங்கும். தற்போதைய, அவசரகாலச் சூழலில், எந்த விநியோக நிறுவனத்துக்கும், விநியோகப் பற்றாக்குறை இருக்காது.
- உற்பத்தி நிறுவனங்களிடம் இருந்து விநியோக நிறுவனங்கள் மின்சாரத்தைப் பெறுவதற்கு கடைப்பிடிக்கப்பட்டு வரும் உத்தரவாதக் கட்டணம் ஜூன் 30 வரை பாதியாகக் குறைக்கப்படும்.
- மின் உற்பத்தி நிறுவனங்களுக்கும், மின் செலுத்துகை உரிமதாரர்களுக்கும் செலுத்த வேண்டிய கட்டணத்தை விநியோக நிறுவனங்கள் , மூன்று மாத காலம் செலுத்த வேண்டியதில்லை என்றும், தாமதமாக செலுத்தப்படும் கூடுதல் கட்டணத்துக்கு அபராதம் விதிக்க வேண்டாமென்றும், மத்திய மின்சார ஒழுங்குமுறை ஆணையத்துக்கு வழிகாட்டுதல் வழங்கப்பட்டுள்ளது. மானில மின் உற்பத்தி ஆணயங்களுக்கு இதே போன்ற வழிகட்டுதல்கலை வழங்கும்படி மாநில அரசுகள் கேட்டுக் கொள்ளப்பட்டுள்ளன.
ரெயில்வே அமைச்சகம்
கோல்ட்கோஸ்டில் ரயில்வேயின் தங்கமழை
2018 காமன்வெல்த் போட்டிகளில் இந்தியா முன்னேறும் நாடுகளில் ஒன்றாக இருக்கும் நிலையில், இந்த மாபெரும் முயற்சிக்கு இந்திய ரயில்வேயின் பங்களிப்பு குறித்து, ஓரளவே வெளியில் தெரியும். காமன்வெல்த் போட்டிகளுக்குச் சென்ற மொத்த விளையாட்டுவீரர்கள், வீராங்கனைகளில் நான்கில் ஒரு பகுதியினர் பளுதூக்குதல், மல்யுத்தம், ஹாக்கி, கூடைப்பந்து, ஜிம்னாஸ்டிக் மற்றும் பிற விளையாட்டுக்களில் பங்கேற்ற 49 வீரர்கள், வீராங்கனைகள் மற்றும் நான்கு பயிற்சியாளர்கள், ரயில்வே விளையாட்டு மேம்பாட்டு வாரியத்தைச் சேர்ந்தவர்கள். மகளிர் ஹாக்கி பிரிவில் பெரும்பாலானவர்கள் ரயில்வேயைச் சேர்ந்தவர்கள் ஆவர்.
இந்தியக் குழுவில் 25 சதவீதத்தினராக இருந்தபோதும், இந்தியா வென்ற தங்கப்பதக்கங்களில் 40 சதவீதம் ரயில்வே விளையாட்டுக்கள் மேம்பாட்டு வாரியத்தைச் சேர்ந்தவர்கள் ஈட்டியது என்பது பெருமைக்குரியதாகும். காமன்வெல்த் விளையாட்டுப் போட்டிகளில் ரயில்வேயைச் சேர்ந்தவர்கள் பத்து தங்கப்பதக்கங்களையும், ஒரு வெள்ளிப் பதக்கத்தையும், நான்கு வெண்கலப் பதக்கங்களையும் வென்றுள்ளனர்.
மல்யுத்தத்தில் ஏழு மல்யுத்த வீரர்கள் இந்தியக் குழுவில் இடம்பெற்றிருந்தனர். இவர்கள் ஒவ்வொருவரும் இந்தியாவுக்காக தங்கம் வென்று, நூறு சதவீத வெற்றிவிகிதத்தைத் தந்திருக்கிறார்கள்! சுஷில்குமார், ராகுல் அவாரே, சுமித் மாலிக், பஜ்ரங், வினேஷ் ஆகியோர் ஐந்து தங்கப்பதக்கங்களை வென்றுள்ளனர். சாக்ஷி மாலிக், கிரண் ஆகியோர் வெண்கலப் பதக்கத்தை வென்றுள்ளனர். பளுதூக்கும் பிரிவில் பங்கேற்ற பத்து ரயில்வே வீரர்களில் ஆறு பேர் இந்தியாவுக்குப் பதக்கம் தங்கம் வென்றுள்ளனர். இவற்றில் ஐந்து தங்கப்பதக்கங்களாகும். மீராபாய் சானு, சங்கீதா சானு, பூனம் யாதவ், சத்தீஷ் சிவலிங்கம், ஆர் வி ராகுல் ஆகியோர் தங்கப்பதக்கம் வென்றனர். பிரதீப் வெள்ளிப்பதக்கம் வென்றார்.
குத்துச்சண்டையில் ரயில்வேயின் மனோஜ்குமார் வெண்கலப் பதக்கம் வென்றார். நவ்ஜீத் தில்லான் உணர்ச்சிகரமான தனது செயல்பாட்டின் மூலம் வட்டு எறிதல் போட்டியில் வெண்கலப் பதக்கம் வென்றுள்ளார்.
மேலும் விவரங்களுக்கு www.pib.nic.in என்ற இணையதளத்தைக் காணவும்.
==========
(Visitor Counter : 124
பாதுகாப்பு அமைச்சகம்
ஒருங்கிணைந்த கடல்சார் படைகளின் பயிற்சியில் முதன்முறையாக இந்திய கடற்படை கப்பல் பங்கேற்பு
ஒருங்கிணைந்த கடல்சார் படைகளின் தெற்கு தயார்நிலை செயல்திட்ட வருடாந்திர பயிற்சியில் பங்கேற்பதற்காக ஐ.என்.எஸ் சுனைனா கப்பல் செப்டம்பர் 24 அன்று செஷல்சின் விக்டோரியா துறைமுகத்தை சென்றடைந்தது. இந்திய பெருங்கடல் பகுதியில் கடல்சார் பாதுகாப்பில் இந்திய கடற்படையின் உறுதிப்பாட்டை இந்தப் பங்கேற்பு மீண்டும் வலியுறுத்தும். ஒருங்கிணைந்த கடல்சார் படைகளின் பயிற்சியில் இந்திய கடற்படை கப்பல் பங்கேற்பது இதுவே முதல் முறை என்பது கூடுதல் சிறப்பம்சம்.
ஒருங்கிணைந்த கடல்சார் படைகளால் நடத்தப்படும் திறன் கட்டமைப்பு பயிற்சிகளில் சக கூட்டாளியாக இந்தக் கப்பல் கலந்து கொள்ளவிருக்கிறது. அமெரிக்கா, இத்தாலி, ஆஸ்திரேலியா, கனடா, நியூசிலாந்து ஆகிய நாடுகளின் பிரதிநிதிக் குழுவுடன் இந்தியா, இங்கிலாந்து மற்றும் ஸ்பெயின் நாடுகளைச் சேர்ந்த கப்பல்களும் இந்தக் கூட்டு பயிற்சியில் பங்கேற்கும்.
பயிற்சியில் கலந்து கொள்ளும் பிற நாட்டினருடன் கலந்துரையாடல் நிகழ்வுகளுக்கும் ஏற்பாடு செய்யப்பட்டுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1862198
பிரதமர் அலுவலகம்
இமாலய அடையாளத்துடன் மாநிலங்களுக்கான தொலைநோக்குப் பார்வை குறித்த பிரதமரின் 2001 வீடியோ
இமயமலை மாநிலங்களின் வளர்ச்சிக்கான உறுதிப்பாடு அப்படியே வலுவுடன் இருப்பதாக பிரதமர் திரு நரேந்திர மோடி கூறியுள்ளார்.
இமாலய அடையாளத்துடன் மாநிலங்களுக்கான பிரதமரின் தொலைநோக்குப் பார்வை குறித்த 2001 வீடியோவுக்கு பதில் அளித்து திரு மோடி வெளியிட்டிருக்கும் ட்விட்டர் செய்தி :
“இதனைப் பகிர்ந்து கொண்ட உங்களுக்கு நன்றி. பல நினைவுகளை மீண்டும் கொண்டு வந்துள்ளது. உண்மையில், இதற்கான உறுதி அப்படியே உள்ளது!”.
குறு சிறு மற்றும் நடுத்தர தொழில் துறை அமைச்சகம்
தேசியப் பட்டியல்/பழங்குடிப் பிரிவினர் மையத்திற்கான சிறு, குறு மற்றும் நடுத்தரத் தொழில்கள் மாநாட்டிற்கு சிறு, குறு மற்றும் நடுத்தரத் தொழில்கள் அமைச்சக செயலாளர் தலைமை வகித்தார்
மகாராஷ்டிராவின் சிந்துதுர்கில் இன்று நடைபெற்ற தேசியப் பட்டியல்/பழங்குடிப் பிரிவினர் மையத்திற்கான சிறு, குறு மற்றும் நடுத்தரத் தொழில்கள் மாநாட்டிற்கு சிறு, குறு மற்றும் நடுத்தரத் தொழில்கள் அமைச்சக செயலாளர் திரு பி பி ஸ்வைன் தலைமை வகித்தார்.
சிறு, குறு மற்றும் நடுத்தரத் தொழில்கள் அமைச்சகத்தின் இரண்டு நாள் சிறு, குறு மற்றும் நடுத்தரத் தொழில்கள் மாநாட்டின் ஒரு பகுதியாக தேசியப் பட்டியல்/பழங்குடிப் பிரிவினர் மையத்திற்கான சிறு, குறு மற்றும் நடுத்தரத் தொழில்கள் மாநாட்டிற்கு ஏற்பாடு செய்யப்பட்டிருந்தது.
மாநாட்டை நேற்று மத்திய சிறு, குறு மற்றும் நடுத்தரத் தொழில்கள் அமைச்சர் திரு நாராயணன் ரானே தொடங்கி வைத்தார். நிகழ்ச்சியின் போது யூனியன் வங்கியின் சிறு, குறு மற்றும் நடுத்தரத் தொழில்கள் ரூபே அட்டையை அறிமுகப்படுத்திய அமைச்சர், சிந்துதுர்கில் உள்ள கங்கவல்லியில், தென்னை நார் வாரிய பிராந்திய அலுவலகத்தையும் திறந்து வைத்தார்.
தொழில் முனைதலை ஊக்குவித்துச் சமுதாயத்தின் அனைத்துப் பிரிவுகளிலும் குறிப்பாகப் பட்டியல்/பழங்குடிப் பிரிவுகளைச் சேர்ந்த தொழில் முனைவோரின் வளர்ச்சியை மேம்படுத்துவது தேசிய பட்டியல்/பழங்குடிப் பிரிவினர் மையத்திற்கான சிறு, குறு மற்றும் நடுத்தரத் தொழில்கள் மாநாட்டின் நோக்கம் ஆகும்.
மாநாட்டில் பேசிய சிறு, குறு மற்றும் நடுத்தரத் தொழில்கள் அமைச்சக செயலாளர், சிறு, குறு மற்றும் நடுத்தரத் தொழில் துறையின் அனைத்து பங்குதாரர்களைச் சென்றடையும் வகையிலான நிகழ்ச்சியாக இந்த மாநாடு அமைந்துள்ளது என்றார். "உற்பத்தித் தொழில்களுக்கு மட்டுமே முன்னர் பொருந்தக்கூடிய சிறு, குறு மற்றும் நடுத்தரத் தொழில் துறைக்கான நலத் திட்டங்கள் தற்போது சேவைத் துறைக்கும் நீட்டிக்கப்பட்டுள்ளது," என்று அவர் கூறினர்.
பட்டியல்/பழங்குடிப் பிரிவுகளைச் சேர்ந்த தொழில் முனைவோருக்கு முடிந்த அளவு சம அளவிலான களத்தை உருவாக்குவதற்கு, மத்திய அரசு எவ்வாறு கவனம் செலுத்துகிறது என்பது குறித்து செயலாளர் விளக்கினார்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்: https://pib.gov.in/PressReleseDetail.aspx?PRID=1801394
வணிகம் மற்றும் தொழில்துறை அமைச்சகம்
இந்தியாவில் ஸ்டார்ட்அப்களை ஊக்குவிக்கும் சூழலைக் கொண்டாடும் புதுமை வாரத்துக்கு மத்திய அரசு ஏற்பாடு
விடுதலையின் அமிர்தப் பெருவிழாவின் ஒரு பகுதியாக, ‘’புதுமையான சுற்றுச்சூழலை கொண்டாடுதல் ‘’ என்னும் ஒரு வாரகால நிகழ்ச்சிக்கு தொழில் மேம்பாடு மற்றும் உள் வர்த்தகத்துக்கான துறை  2022 ஜனவரியில் ஏற்பாடு செய்துள்ளது. டிபிஐஐடி-யின் செயலர் திரு அனுராக் ஜெயின் உயர்மட்டக் கூட்டத்தில் திட்டத்தை ஆய்வு செய்தார். ஸ்டார்ட் அப் இந்தியா தொடங்கப்பட்டதன் ஆறாவது ஆண்டை இந்த நிகழ்ச்சி குறிக்கும்.
நாட்டின் முக்கிய ஸ்டார்ட் அப்கள், முதலீட்டாளர்கள், கொள்கை வகுப்பவர்கள் மற்றம் உள்நாட்டு, வெளிநாட்டு பிரதிநிதிகள் ஆகியோரை ஒன்றாக சேர்த்து, ஸ்டார்ட் அப் சூழலை ஊக்குவிக்கும் விஷயங்களை பகிர்ந்து கொள்ள வைப்பதே இந்த நிகழ்ச்சியின் முக்கிய நோக்கமாகும்.
இந்த ஒரு வாரகால நிகழ்ச்சியில், ஸ்டார்ட் அப்கள், முன்னோடிகள், ஆலோசகர்கள், முதலீட்டாளர்கள்,பெருவணிக நிறுவனங்கள், தொழில்முனைவோர், சுற்றுச்சூழல் ஆர்வலர்கள், அரசு அதிகாரிகள், மாணவர்கள் உள்ளிட்டோர் கலந்து கொள்வார்கள்.
கருத்தங்குகள், பட விளக்கங்கள், குழு விவாதங்கள், அனுபவ பகிர்தல் போன்றவற்றுக்கும் இதில் ஏற்பாடு செய்யப்படும். பல அமர்வுகள் நேரடியாகவும், மெய்நிகர் வடிவிலும் நடைபெறும். இந்த அமர்வுகள் மற்றும் நிகழ்ச்சிகள் ஸ்டார்ட் அப் சமூக ஊடகங்களில் நேரடியாகவும் ஒளிபரப்பாகும்.
மேலும் கூடுதல் விவரங்களுக்கு ஆங்கில செய்தி குறிப்பை காணவும்: https://www.pib.gov.in/PressReleasePage.aspx?PRID=1780666
கலாசாரத்துறை அமைச்சகம்
நேதாஜி சுபாஷ் சந்திர போஸின் 125-வது பிறந்த நாள் ஜனவரி 23 முதல் ஒரு வருடத்திற்கு கொண்டாடப்படும்
நேதாஜி சுபாஷ் சந்திர போஸின் 125-வது பிறந்த நாள் ஜனவரி 23 முதல் ஒரு வருடத்திற்கு கொண்டாடப்படும் என்று மத்திய கலாச்சாரம் மற்றும் சுற்றுலா அமைச்சர் திரு பிரகலாத் சிங் பட்டேல் இன்று அறிவித்தார்.
கொல்கத்தாவில் நடைபெறவிருக்கும் தொடக்க விழாவுக்கு பிரதமர் திரு நரேந்திர மோடி தலைமையேற்பார் என்று புது தில்லியில் செய்தியாளர்களிடம் பேசிய அமைச்சர் தெரிவித்தார்.
நேதாஜி சுபாஷ் சந்திர போஸ் நாட்டுக்கு ஆற்றியுள்ள தன்னலமற்ற சேவையையும், அவரது அணையாத விடுதலை உணர்வையும் போற்றும் வகையில், ஒவ்வொரு வருடமும் ஜனவரி 23-ஐ “பராக்கிரம தினமாக” கொண்டாட மத்திய அரசு முடுவெடுத்துள்ளது என்றும் இதற்கான அரசிதழ் அறிவிப்பும் வெளியிடப்பட்டுவிட்டது என்றும் அமைச்சர் கூறினார்.
மேலும் பேசிய அமைச்சர், நேதாஜி சுபாஷ் சந்திர போஸின் 125-வது பிறந்த நாளை 2021 ஜனவரி 23 முதல் தேசிய மற்றும் சர்வதேச அளவில் சிறப்பான முறையில் கொண்டாட அரசு முடிவெடுத்துள்ளது என்றார்.
நிகழ்ச்சிகள் குறித்து முடிவெடுப்பதற்கும், கொண்டாட்டங்களை மேற்பார்வையிட்டு வழிகாட்டுவதற்கும் பிரதமர் திரு நரேந்திர மோடி தலைமையில் உயர்மட்ட குழு ஒன்று அமைக்கப்பட்டுள்ளது என்று திரு பட்டேல் தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1690089
குடியரசுத் துணைத் தலைவர் செயலகம்
சட்டமன்றங்கள் அடிக்கடி கூடுவதுடன், அதிக நாட்களுக்கும் நடைபெற வேண்டுமென்று குடியரசுத் துணைத் தலைவர் வலியுறுத்தியுள்ளார்
வடகிழக்கு மாநிலங்கள் உள்ளிட்ட மாநில சட்டமன்றங்கள், அடிக்கடி கூடுவதுடன், அதிக நாட்களுக்கும் நடைபெற வேண்டுமென்று குடியரசு துணைத் தலைவர் திரு எம் வெங்கையா நாயுடு வலியுறுத்தியுள்ளார். அப்போது தான் மக்கள் நலம் சார்ந்த விஷயங்களை விவாதிக்கவும், சட்டங்களை போதிய கால அவகாசத்துடன் நிறைவேற்றவும், நிர்வாகத்தின் பொறுப்புடமையை உறுதி செய்யவும் முடியுமென்றும் அவர் கூறியுள்ளார்.
மிசோரம் சட்டமன்ற கூட்டத்தில் உரையாற்றிய குடியரசு துணைத் தலைவர், சட்டமன்ற கூட்டத் தொடர்கள், நீண்ட அவகாசத்தில் திட்டமிடப்பட்டு கூட்டப்படவேண்டுமென்றும், அப்போது தான் சட்டங்களை இயற்றவும், விவாதிக்கவும் போதிய அவகாசம் கிடைக்குமென்றும் கூறினார். சட்டமன்றங்களை அதிக நாட்களுக்கு கூட்டி ஆக்கப்பூர்வமான விவாதங்களை நடத்த வேண்டுமென்று அவர் வலியுறுத்தினார்.
மாநில சட்டமன்றங்களும், நாடாளுமன்றமும் புதிய இந்தியாவை வடிவமைப்பதற்கான செயல்திறன் கொண்ட கருவிகளாக மாற வேண்டுமென்று அவர் வலியுறுத்தினார். சில சட்டமன்றங்களில் அண்மையில் நடைபெற்ற நிகழ்வுகள் குறித்து கவலை தெரிவித்த திரு நாயுடு, அரசியல் சாசன பதவிகளுக்கு மதிப்பளிக்க வேண்டும் என்று வலியுறுத்தினார். சட்டமன்ற உறுப்பினர்கள் அர்த்தமுள்ள விவாதத்தில் பங்கேற்ற வேண்டுமே தவிர அவை நடவடிக்கைகளுக்கு இடையூறு செய்யக்கூடாது என்றும் அவர் வலியுறுத்தினார். மக்களின் விருப்பங்களை கேட்டு அதற்கு மதிப்பளிக்க வேண்டும் என்று குடியரசு துணைத் தலைவர் அறிவுறுத்தினார்.
நாடாளுமன்றத்திலும், வடகிழக்கு மாநிலங்கள் உள்பட பல்வேறு மாநிலங்களிலும் பெண்களுக்கு போதுமான பிரதிநிதித்துவம் இல்லை என்பதை சுட்டிக்காட்டிய குடியரசு துணைத் தலைவர் சட்டம் இயற்றுதலில் பெண்களுக்கும் அதிக பங்கு இருக்க வேண்டும் என்று வலியுறுத்தினார். மிசோரம், நாகலாந்து ஆகிய சட்டமன்றங்களில் ஒரு பெண் உறுப்பினர் கூட இல்லை என்று குறிப்பிட்ட அவர், மணிப்பூர், திரிபுரா சட்டமன்றங்களின் முறையே 2 மற்றும் 5 உறுப்பினர்கள் உள்ளதாக தெரிவித்தார்.
1986-ம் ஆண்டு ஏற்பட்ட வரலாற்றுச் சிறப்புமிக்க ஒப்பந்தம் காரணமாக 20 ஆண்டுகளுக்கும் மேலாக மிசோரம் மாநிலத்தில் நிலவிய அமைதியின்மை முடிவுக்கு வந்ததை சுட்டிக்காட்டிய திரு நாயுடு, பேச்சு வார்த்தையின் ஆற்றல், அமைதியான தீர்வு ஆகியவை ஜனநாயகத்திற்கு மிகவும் அவசியம் என்பதை மிசோரம் காட்டியுள்ளது என தெரிவித்தார். மிசோரம் அமைதி ஒப்பந்தம் பிற ஒப்பந்தங்களுக்கு எடுத்துக்காட்டாக திகழ்வதாக அவர் கூறினார்.
இந்த நிகழ்ச்சியில் மிசோரம் ஆளுநர் டாக்டர் ஹரிபாபு கம்பம்பட்டி, முதலமைச்சர் திரு சோரம் தங்கா, சட்டப்பேரவைத் தலைவர் திரு லால் ரின்லியானா சைலோ, துணை முதலமைச்சர், அமைச்சர்கள், சட்டமன்ற உறுப்பினர்கள் கலந்து கொண்டனர்.
பாதுகாப்பு அமைச்சகம்
குறைகடத்திக் கருவிகளின் இயற்பியல் குறித்த பன்னாட்டுப் பயிலரங்கம்
இந்தியப் பாதுகாப்பு ஆராய்ச்சி மற்றும் மேம்பாட்டு அமைப்பின் முன்னணி குறைகடத்தி ஆராய்ச்சி ஆய்வகமான திடநிலை இயற்பியல் ஆய்வகம்  குறைக்கடத்திக் கருவிகளின் இயற்பியல் குறித்த 19-ஆவது பன்னாட்டுப் பயிலரங்கத்தை 12.12.2017 அன்று தில்லியில் நடத்தியது. குறைகடத்தி கருவிகள் சங்கம் , தகவல் வெளியீட்டு சங்கம் ஆகியவற்றுடன் இணைந்து தில்லி இந்திய தொழில்நுட்ப நிறுவனத்துடன் கூட்டாக இந்த பயிலரங்கத்தை நடத்தியது. பாதுகாப்பு மற்றும் ஆராய்ச்சி அமைப்பின் தலைவரும், பாதுகாப்பு ஆராய்ச்சி மற்றும் மேம்பாட்டுத் துறையின் செயலாளருமான முனைவர் சி.கிறிஸ்டோபர் முன்னிலையில் நடைபெற்ற நிகழ்ச்சியில் இந்திய விண்வெளி ஆராய்ச்சி அமைப்பின் தலைவரும், விண்வெளித்துறை செயலாளருமான முனைவர் கிரண்குமார் பயிலரங்கத்தைத் தொடக்கி வைத்தார்.
இரு ஆண்டுகளுக்கு ஒருமுறை நடைபெறும் இந்த நிகழ்வு நவீன குறைகடத்தி தொழில்நுட்பங்களுக்கான முக்கிய பன்னாட்டு தளமாக கருதப்படுகிறது. இந்த நிகழ்வு இந்தியாவில் நடைபெற்றதன் மூலம் இந்திய ஆராய்ச்சியாளர்கள் சர்வதேச அளவில் புகழ்பெற்ற வல்லுனர்களுடன் கலந்துரையாடுவதற்கு வாய்ப்பு கிடைத்துள்ளது. சர்வதேச மற்றும் தேசியக் கல்வி நிறுவனங்கள், அரசு ஆய்வகங்கள், முன்னணி தொழில்நிறுவனங்கள் ஆகியவற்றைச் சேர்ந்த கல்வியாளர்களும், விஞ்ஞானிகளும் நவீன குறைகடத்தி ஆராய்ச்சி மற்றும் மேம்பாடு குறித்து இந்த நிகழ்வில் கலந்துரையாடினார்கள். இந்த பயிலரங்கில் எப்போதும் போலவே உலகம் முழுவதிலுமிருந்து ஏராளமானவர்கள் கலந்து கொண்டனர். அதுமட்டுமின்றி, தெற்காசியப் பகுதியில் குறைகடத்தி ஆராய்ச்சிகளின் புதிய தகவல்களைப் பகிர்ந்து கொள்வதற்கான முதன்மைத் தளம் என்ற பெருமையையும் இந்த பயிலரங்கம் மீண்டும் ஒருமுறை நிரூபித்தது.
(Visitor Counter : 163
சிறப்பு சேவைகள் மற்றும் கட்டுரைகள்
ஏழைகளுக்கு உதவி செய்ய அரசின் திட்டங்களை ஊடகவியலாளர்கள் அறிந்திருக்க வேண்டும்: தூத்துக்குடி மாவட்ட ஆட்சியர் வலியுறுத்தல்
சமூகத்தில் ஏழ்மை நிலையில் உள்ளவர்களுக்கு உதவி செய்ய அரசின் திட்டங்களை உடகவியலாளர்கள் அறிந்திருக்க வேண்டும் என தூத்துக்குடி மாவட்ட ஆட்சியர் டாக்டர் கே.செந்தில்ராஜ் வலியுறுத்தியுள்ளார்.
தூத்துக்குடியில் செப்டம்பர் 29 அன்று நடைபெற்ற ஊடகவியலாளர் கலந்துரையாடல் நிகழ்ச்சியை தொடங்கிவைத்த அவர், மத்திய அரசின் மக்கள் நல திட்டங்கள் குறித்த கண்காட்சியையும் பார்வையிட்டார்.
ஊடகவியலாளர் கலந்துரையாடலில் பேசிய மாவட்ட ஆட்சியர், பேரிடர், தேர்தல், கொரோனா, வெள்ளம் போன்ற காலங்களில் பத்திரிகையாளர்கள் மிகவும் உதவியாக இருந்ததை நினைவுகூர்ந்தார்.
அரசின் மக்கள் நலத்திட்டங்கள் பல இருந்தாலும், அவற்றை தேவையானவர்களுக்கு ஊடகங்கள் மூலமாகத்தான் செல்லவேண்டும். எனவே பாதிக்கப்பட்டுள்ள ஒரு நபர் பற்றி வெளியிடும் கட்டுரை பலருக்கு பயன்படும் என்று அவர் கூறினார்.
பத்திரிக்கை சுதந்திரத்தை சரியாக பயன்படுத்த வேண்டும் என்றும், நம்மால் பொதுமக்கள் பயனடைய வேண்டும் என்பதை மனதில் கொள்ள வேண்டும் என்றும் மாவட்ட ஆட்சியர் கேட்டுக் கொண்டார்.
தன்னார்வலர்கள் செய்யும் நல்ல பணிகளை ஊடகங்கள் பாராட்டுவதன் மூலம் அவர்களை மேலும் உற்சாகப்படுத்த முடியும் என்றும் இதனால் சமூகத்தில் உள்ள பலர் பயனடைய முடியும் என்றும் அவர் தெரிவித்தார்.
மத்திய பத்திரிகை தகவல் அலுவலக தமிழ்நாடு மற்றும் புதுச்சேரி கூடுதல் தலைமை இயக்குனர் திரு எம்.அண்ணாதுரை பேசுகையில், சமூக ஊடகங்கள் உள்ளிட்ட அனைத்து ஊடகங்களிலும் மக்களிடம் தகவல்களை கொண்டு சேர்க்கும் பணிகளை பத்திரிகை தகவல் அலுவலகம் செய்துவருகிறது. மத்திய மாநில அரசுகள் செயல்படுத்தும் திட்டங்களை செய்தியாளர்களிடம் எடுத்துரைக்க இந்தக் கலந்துரையாடல் நடத்தப்படுகிறது என்றார்.
குழந்தைகள், பெண்கள், மாணவர்கள், முதியவர்கள், மீனவர்கள், விவசாயிகள் என அனைத்து தரப்பு மக்களுக்காக மத்திய அரசிடம் மட்டும் சுமார் 157 திட்டங்கள் செயல்பாட்டில் உள்ளன. இதன் மூலம் சுமார் 8 லட்சம் கோடி ரூபாய் பயனாளிகளுக்கு வழங்கப்பட்டு வருகிறது என்றும் திரு அண்ணாதுரை கூறினார்.
இந்நிகழ்ச்சியில் மாவட்ட காவல் கண்காணிப்பாளர் திரு எல்.பாலாஜி சரவணன், சென்னை பத்திரிகை தகவல் அலுவலக இணை இயக்குனர் திரு நதீம் துஃபைல் உடனிருந்தனர்.
தூத்துக்குடி மாவட்ட குழந்தைகள் வளர்ச்சி திட்ட அலுவலர் திருமதி எல். சரஸ்வதி, மாவட்ட வேளாண் துணை இயக்குனர் திரு கே. ஜெயசெல்வின் இன்பராஜ், மீன்வளத்துறை உதவி இயக்குனர் திரு விஜயராகவன் ஆகியோர் அவரவர் துறை மூலமாக மேற்கொள்ளப்படும் மத்திய அரசு திட்டங்கள் குறித்து செய்தியாளர்களிடம் எடுத்துரைத்தனர். தொடர்ந்து செய்தியாளர்களின் கேள்விகளுக்கு அவர்கள் பதிலளித்தனர்.
நிகழ்ச்சியில் மத்திய கள விளம்பர அலுவலக இணை இயக்குனர் திரு டி.சிவகுமார், கள விளம்பர அலுவலர் திருமதி ஜூனி ஜேக்கப் உள்ளிட்டோர் கலந்து கொண்டனர்.